2017 гъэм и къалэн нэхъыщхьэу щытынур экономикэм мылъку къэзылэжь и IэнатIэм зегъэужьынырщ
КIуэкIуэ Юрий хэтащ УФ-м Кавказ Ищхъэрэм и IуэхухэмкIэ и министерствэм и коллегием иригъэкIуэкIа зэIущIэм
Урысейм и Правительствэм и УнафэщIым и къуэдзэ Хлопонин Александр дыгъуасэ ЕсэнтIыгу къалэм щригъэкIуэкIащ Урысей Федерацэм Кавказ Ищхъэрэм и IуэхухэмкIэ и министерствэм и коллегием и зэIущIэ. Абы 2015 гъэм зэфIагъэкIахэр къыщапщытэжащ икIи дяпэкIэ нэхъ зэгугъупхъэу щыIэ Iуэхухэр щаубзыхуащ. ЗэIущIэм хэтащ Къэбэрдей-Балъкъэрым и Iэтащхьэ КIуэкIуэ Юрий.
УФ-м Кавказ Ищхъэрэм и IуэхухэмкIэ и министр Кузнецов Лев ищIа докладым 2017 гъэм нэхъ зэгугъун хуей къалэнхэм ящыщу къыщигъэлъэгъуащ экономикэм мылъку къэзылэжь и IэнатIэм, промышленностым, мэкъумэш хозяйствэм, транспортымрэ логистикэмрэ, электроэнергетикэм, курорт-рекреацэ кластерым, псэуныгъэр зэлъыта IэнатIэхэм зегъэужьыныр. Къэбэрдей-Балъкъэрым и щIыналъэм щагъэзащIэ Урысей Федерацэм и къэрал шэсыпIэхэмкIэ даIыгъа инвестицэ проект ин (Майскэ къалэм). Санаторэхэмрэ курортхэмрэ, туризмэм и IэнатIэм псынщIэу заужь. «Эльбрус — Безенги» кластер зэтегъэувэнымкIэ лэжьыгъэхэм я япэ Iыхьэм хиубыдэу Iуащхьэмахуэ лажьэу щаутIыпщащ Европэ псом щынэхъ лъагэ дыдэ, метр 3847-рэ зи лъагагъ щIыпIэм нэс кIуэ кIапсэ гъуэгур. Псори зэхэту метр 2875-рэ хъууэ лыжэкIэ къыщажыхь гъуэгуитI зэрагъэпэщыжащ. 2015 — 2016 гъэхэм я щIымахуэм мы курортым зыщагъэпсэхуащ цIыху мини 150-м щIигъум.
ЗэIущIэм утыку къыщрахьащ Кавказ Ищхъэрэ федеральнэ округым зегъэужьынымкIэ щIэуэ зэхалъхьа концепцэр. Абы хагъэхьащ «2016 — 2025 гъэхэм Къэбэрдей-Балъкъэр Республикэм и социально-экономикэ зыужьыныгъэр» программэ къуэдзэр.
Коллегием и лэжьыгъэм хэтащ ФедерацэмкIэ Советым, УФ-м и Президентым и полномочнэ лIыкIуэу Кавказ Ищхъэрэ федеральнэ щIыналъэм щыIэм и Аппаратым щыщхэр, округым хыхьэ субъектхэм, Урысейм Кавказ Ищхъэрэм и IуэхухэмкIэ и министерствэм и деж щыIэ Жылагъуэ советым, Урысейм и промышленникхэмрэ хьэрычэтыщIэхэмрэ я зэгухьэныгъэм, КИФЩI-м зегъэужьынымкIэ институтхэм — «Кавказ Ищхъэрэм зегъэужьынымкIэ корпорацэм», «Кавказ Ищхъэрэм и курортхэр» акционер зэгухьэныгъэхэм я унафэщIхэр.
КъБР-м и Iэтащхьэмрэ Правительствэмрэ я пресс-IуэхущIапIэ.
